b'\n_START_ARTICLE_\nMannermainen bulldoggi\n_START_SECTION_\nUlkomuoto\n_START_PARAGRAPH_\nMannermainen bulldoggi on keskikokoinen, l\xc3\xa4hes neli\xc3\xb6nmuotoinen, tiivisrakenteinen ja atleettinen. Selke\xc3\xa4 bulldoggin rotutyyppi on tarkkoja mittasuhteita t\xc3\xa4rke\xc3\xa4mpi ominaisuus. Kirsun tulee olla musta. Py\xc3\xb6re\xc3\xa4t ja toisistaan et\xc3\xa4\xc3\xa4ll\xc3\xa4 sijaitsevat silm\xc3\xa4t ovat v\xc3\xa4rilt\xc3\xa4\xc3\xa4n tummanruskeat. Sek\xc3\xa4 ruusu- ett\xc3\xa4 taittokorvat sallitaan. Voimakkaan h\xc3\xa4nn\xc3\xa4n tulee olla joko suora tai vain hieman kaareutunut. Lyhyt ja sile\xc3\xa4 karvapeite voi olla joko yksi- tai kaksiv\xc3\xa4rinen, ja kaikki sellaiset v\xc3\xa4rit, joihin liittyy musta kirsu sallitaan. Kaksiv\xc3\xa4risill\xc3\xa4 pohjav\xc3\xa4rin tulee olla valkoinen ja muunv\xc3\xa4risten merkkien toivotaan muodostavan ep\xc3\xa4symmetrisi\xc3\xa4 kuvioita. Sininen v\xc3\xa4ritys on ep\xc3\xa4toivottava, vaikkakin sallittu. My\xc3\xb6s musta maski sallitaan. Urosten s\xc3\xa4k\xc3\xa4korkeus on 42\xe2\x80\x9346\xc2\xa0cm ja narttujen 40\xe2\x80\x9344\xc2\xa0cm. Paino vaihtelee 20\xe2\x80\x9330\xc2\xa0kg v\xc3\xa4lill\xc3\xa4 ja sen tulisi olla suhteutettuna s\xc3\xa4k\xc3\xa4korkeuteen.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRodun ihailijoiden mukaan ei ole olemassa toista keskisuurta molossityyppist\xc3\xa4 perhekoiraa, jolla olisi yht\xc3\xa4 joustava luonne. T\xc3\xa4t\xc3\xa4 pidet\xc3\xa4\xc3\xa4nkin yhten\xc3\xa4 sen ainutlaatuisimmista piirteist\xc3\xa4, mink\xc3\xa4 lis\xc3\xa4ksi se on itsevarma, valpas ja yst\xc3\xa4v\xc3\xa4llinen. Aggressiivisuus ja arkuus ovat ep\xc3\xa4tyypillisi\xc3\xa4 ja ei-toivottuja ominaisuuksia.\n_START_SECTION_\nAlkuper\xc3\xa4\n_START_PARAGRAPH_\nSveitsin el\xc3\xa4insuojelulaki (artikla 10) m\xc3\xa4\xc3\xa4r\xc3\xa4\xc3\xa4, ett\xc3\xa4 jalostus ei saa tuottaa el\xc3\xa4imelle liikaa terveydellist\xc3\xa4 tai rakenteellista haittaa. Nykyinen englanninbulldoggi ei t\xc3\xa4ytt\xc3\xa4nyt lain vaatimuksia, mink\xc3\xa4 vuoksi p\xc3\xa4\xc3\xa4tettiin jalostaa uusi keskikokoinen bulldoggi, jolla kuitenkin olisi tavallisen englanninbulldoggin luonne. T\xc3\xa4h\xc3\xa4n Sveitsin kennelliiton tukemaan jalostusohjelmaan k\xc3\xa4ytettiin englanninbulldoggia ja terveemm\xc3\xa4n rakenteen omaavaa vanhaenglanninbulldoggia, joiden v\xc3\xa4lisist\xc3\xa4 risteytyksist\xc3\xa4 syntyi alkuper\xc3\xa4ist\xc3\xa4 englanninbulldoggia muistuttanut koira. Koska alkoi olla selv\xc3\xa4\xc3\xa4, ett\xc3\xa4 kyseess\xc3\xa4 ei ollut en\xc3\xa4\xc3\xa4 pelkk\xc3\xa4 erillinen jalostuslinja vaan uudentyyppinen rotu, se p\xc3\xa4\xc3\xa4tettiin nimet\xc3\xa4 kotimaansa sijainnin mukaan mannermaiseksi bulldoggiksi. FCI:ll\xc3\xa4 oli jo alusta l\xc3\xa4htien merkitt\xc3\xa4v\xc3\xa4 osuus rodun synnyss\xc3\xa4, sill\xc3\xa4 monet ratkaisevat p\xc3\xa4\xc3\xa4t\xc3\xb6kset koskien jalostusohjelmaa tehtiin FCI:n kanssa tapahtuneiden neuvottelujen pohjalta. _NEWLINE_Continental Bulldog Club Switzerland (CBCS) perustettiin 5. joulukuuta 2004, ja Sveitsin kennelliitto tunnusti rodun virallisesti 19. helmikuuta 2005 hyv\xc3\xa4ksyen samalla my\xc3\xb6s sen ensimm\xc3\xa4isen rotum\xc3\xa4\xc3\xa4ritelm\xc3\xa4n. 24. tammikuuta 2011 er\xc3\xa4s CBCS:n keskeisimmist\xc3\xa4 j\xc3\xa4senist\xc3\xa4, Imelda Angehrn, p\xc3\xa4\xc3\xa4tti l\xc3\xa4hte\xc3\xa4 autolla Belgiaan saadakseen tavata FCI:n p\xc3\xa4\xc3\xa4johtajan Yves de Clercqin henkil\xc3\xb6kohtaisesti. H\xc3\xa4n toi samalla mukanaan kaikki viralliseen tilap\xc3\xa4iseen FCI-hyv\xc3\xa4ksynt\xc3\xa4\xc3\xa4n vaadittavat dokumentit, joten en\xc3\xa4\xc3\xa4 tarvitaan vain FCI:n virallinen vastaus. Koska t\xc3\xa4ll\xc3\xa4 hetkell\xc3\xa4 l\xc3\xa4hes kaikki FCI:n yhteisty\xc3\xb6maat ovat tunnustaneet rodun, on todenn\xc3\xa4k\xc3\xb6ist\xc3\xa4 ett\xc3\xa4 mannermainen bulldoggi saavuttaa pian my\xc3\xb6s kansainv\xc3\xa4lisen hyv\xc3\xa4ksynn\xc3\xa4n. Mik\xc3\xa4li n\xc3\xa4in tapahtuu, tulee siit\xc3\xa4 samalla ensimm\xc3\xa4inen FCI:n tunnustama \xe2\x80\x9dvanhantyyppinen\xe2\x80\x9d bulldoggirotu, ja se tulee samalla tarjoamaan huomattavasti terveemm\xc3\xa4n vaihtoehdon englannin- ja ranskanbulldoggille.'